
Szakmai ajánlások a korai iskolaelhagyás csökkentésére a RISE program tapasztalatainak összegzése alapján

Bevezetés
A jelen ajánláscsomag a RISE program megvalósítása során szerzett tapasztalatokra épül. Az ajánlások alapját egyrészt a programban részt vevő pedagógusok körében végzett kérdőíves felmérés eredményei adják, másrészt a program hatásvizsgálatának megállapításai, valamint a program megvalósításában közreműködő mentorok, szakmai vezetők és fejlesztő szakemberek tapasztalatai.
A különböző forrásokból származó eredmények egymást erősítik: egyaránt azt mutatják, hogy a korai iskolaelhagyás hátterében elsősorban a családi és szociális problémák, a tanulási nehézségek, a motiváció hiánya, valamint a megfelelő támogató szolgáltatások hiánya áll. Ugyanakkor a program tapasztalatai azt is igazolták, hogy megfelelő szakmai támogatással, személyre szabott mentorálással és közösségi alapú fejlesztéssel a lemorzsolódás kockázata jelentősen csökkenthető.
Az alábbi ajánlások ezért nem kizárólag egy projekt eredményeinek összegzését jelentik, hanem olyan szakmai javaslatokat fogalmaznak meg, amelyek a köznevelési és szakképzési rendszer hosszabb távú fejlesztését szolgálhatják.
Fontos azonban hangsúlyozni, hogy a program tapasztalatai a lemorzsolódás megelőzésének lehetőségei mellett a jelenlegi oktatási rendszer korlátaira is rámutattak. A bevont fiatalok jelentős része már az általános iskola befejezésekor olyan alapkompetencia-hiányokkal érkezik a szakképzésbe - különösen a szövegértés, az írás, a számolás és az önálló tanulás területén -, amelyek teljes körű pótlására a szakképzés keretei között már csak korlátozott lehetőség nyílik. A tanulási kudarcok így gyakran tovább halmozódnak, ami fokozza a frusztrációt, gyengíti a tanulási motivációt és növeli a korai iskolaelhagyás kockázatát. A RISE program számos esetben bizonyította, hogy megfelelő szakmai támogatással, mentorálással és készségfejlesztéssel ezek a hátrányok mérsékelhetők, ugyanakkor a tapasztalatok alapján hosszú távon nem várható érdemi előrelépés a köznevelési rendszer - beleértve az óvodai nevelést és az alapfokú oktatást is - megerősítése nélkül. A korai iskolaelhagyás problémája ezért nem kizárólag a szakképzés vagy a középiskolák ügye, hanem az oktatási életút egészét érintő kihívás, amelynek kezelése csak több szinten és több szereplő együttműködésével lehet eredményes.

1. A támogató szakmai szolgáltatások intézményesítése
A program egyik legfontosabb tanulsága, hogy a lemorzsolódással veszélyeztetett tanulók támogatása nem oldható meg kizárólag pedagógiai eszközökkel. A családi, mentális, szociális és tanulási problémák kezelése olyan szakértelmet igényel, amely számos esetben túlmutat az iskola hagyományos feladatain.
A RISE program tapasztalatai szerint a pszichológusok, szociális szakemberek, fejlesztő pedagógusok és mentorok bevonása jelentősen növelte a tanulók megtartásának esélyét. Ugyanakkor hosszú távon nem tekinthető fenntartható megoldásnak, hogy ezek a szolgáltatások kizárólag időszakos projektek keretében legyenek elérhetők.
Javaslatok
· Minden köznevelési és szakképző intézmény számára biztosítani kell a pszichológiai, szociális és fejlesztő szakmai szolgáltatások folyamatos hozzáférhetőségét.
· A szükséges szakemberek alkalmazását nem pályázati vagy projektforrásokból, hanem kiszámítható állami finanszírozásból szükséges biztosítani.
· A szakemberek jelenléte ne alkalomszerű vagy eseti jellegű legyen, hanem épüljön be az intézmények mindennapi működésébe.
· Intézményi szinten korai jelzőrendszert szükséges kialakítani a veszélyeztetett tanulók azonosítására.
A problémák korai felismerése, a tanulók gyorsabb támogatása, valamint a lemorzsolódási folyamatok megelőzése, jelentősen csökkentheti a korai iskolaelhagyás esélyét.

2. A független mentorálás rendszerének országos kiterjesztése
A program tapasztalatai alapján a mentorálás bizonyult az egyik legerősebb támogató elemnek. A mentorok és a tanulók között kialakuló bizalmi kapcsolat lehetőséget teremtett olyan problémák feltárására is, amelyek az iskolai szereplők előtt gyakran rejtve maradnak.
A program egyik fontos tanulsága ugyanakkor, hogy a mentorálás hatékonysága nagymértékben összefügg a mentor függetlenségével. A tanulók sok esetben könnyebben osztották meg problémáikat olyan szakemberrel, aki nem vett részt az értékelésükben, nem volt része az iskolai hierarchiának, és nem pedagógusként jelent meg az életükben.
Javaslatok
· A mentorálási szolgáltatás országos szintű kiterjesztése a lemorzsolódással veszélyeztetett tanulók számára.
· A mentor szerepét minden esetben az intézménytől független, külső szakember töltse be.
· A mentor ne vegyen részt a tanuló értékelésében vagy minősítésében.
· A mentorálás rendszeres, hosszú távú folyamatként működjön, ne alkalmi konzultációként.
· A mentorok számára egységes szakmai képzési és szupervíziós rendszert szükséges kialakítani.
Az iskoláktól független mentorok bevonásával elérhető a tanulók bizalmának növekedése, a problémák korábbi feltárása, valamint az iskola és a tanuló közötti kapcsolat megerősítése.

3. A családokkal való együttműködés megerősítése
A program hatásvizsgálata, a pedagógusok visszajelzései és a megvalósító szakemberek tapasztalatai egyaránt azt mutatják, hogy a családi háttér jelentős mértékben meghatározza a lemorzsolódás kockázatát. A korai iskolaelhagyás megelőzése ezért nem képzelhető el a családok aktív bevonása nélkül. A tapasztalatok ugyanakkor arra is rámutatnak, hogy a lemorzsolódással veszélyeztetett tanulók családjai sok esetben nehezen érhetők el a hagyományos iskolai kommunikációs csatornákon keresztül. A szülői értekezletek, fogadóórák vagy hivatalos tájékoztatók gyakran nem alkalmasak a bizalom kialakítására és a valódi partnerség megteremtésére.
A hatékony együttműködéshez olyan családközpontú megközelítésre van szükség, amely a szülőket nem problémaként, hanem partnerként kezeli, és figyelembe veszi a családok eltérő élethelyzetét, erőforrásait és szükségleteit.
Javasolt intézkedések
· A hagyományos szülői értekezletek helyett vagy mellett kötetlenebb, személyesebb találkozási formák kialakítása (családi napok, közösségi események, közös programok, műhelyfoglalkozások).
· Olyan közösségi terek és alkalmak létrehozása, ahol a szülők informális környezetben találkozhatnak pedagógusokkal, mentorokkal és más családokkal.
· Szülői műhelyek és tematikus beszélgetések szervezése a családok által fontosnak tartott témákban:
· a tanulás otthoni támogatása,
· pályaválasztás és továbbtanulás,
· digitális eszközhasználat,
· serdülőkori kihívások,
· családi konfliktuskezelés
· szexuális edukáció
· droghasználat.
· A családok aktív bevonása az iskolai és közösségi programok tervezésébe és megvalósításába.
· Rugalmas kapcsolattartási formák alkalmazása (telefonos megkeresés, online kommunikáció, személyes találkozók, családlátogatás), amelyek igazodnak a családok élethelyzetéhez.
· Olyan kapcsolattartó szakemberek (mentorok, szociális segítők, családsegítő szakemberek) bevonása, akik képesek hidat képezni az iskola és a család között.
· A családok erősségeire építő, bizalomalapú kommunikáció alkalmazása a hiányosságokra és problémákra fókuszáló megközelítés helyett.
A családok és az iskola közötti bizalmi kapcsolat erősödése, a szülői bevonódás növekedése, valamint a tanulók támogatását szolgáló közös felelősségvállalás kialakulása hosszabb távon hozzájárulhat a hiányzások csökkenéséhez, a tanulói motiváció erősödéséhez és a lemorzsolódás kockázatának mérséklődéséhez.
A RISE program egyik fontos tanulsága, hogy a családokkal való együttműködés sikere nem elsősorban a kommunikáció gyakoriságán, hanem annak minőségén és a kialakuló bizalmi kapcsolaton múlik. Ezért a jövőbeni beavatkozásoknak a partneri viszony kialakítását kell előtérbe helyezniük a hagyományos, egyirányú tájékoztatási formákkal szemben.

4. A tanulási nehézségek célzott kezelése
A tanulási nehézségek a korai iskolaelhagyás egyik meghatározó kockázati tényezőjét jelentik. A tanulási kudarcok, a folyamatos lemaradás és az ezekből fakadó motivációvesztés sok esetben hozzájárulnak ahhoz, hogy a fiatalok elveszítsék kapcsolatukat az iskolával.
Fontos ugyanakkor hangsúlyozni, hogy a középiskolai szakaszban már nem reális cél az általános iskolából hozott, gyakran több év alatt felhalmozódott alapkészség-hiányok teljes körű felszámolása. A program tapasztalatai alapján ugyanakkor jelentős eredmények érhetők el azoknak a készségeknek a fejlesztésével, amelyek közvetlenül támogatják a tanulók tanulmányi előrehaladását, önálló életvezetését és későbbi munkaerőpiaci boldogulását.
A fejlesztés során ezért célszerű a hagyományos tantárgyi felzárkóztatás mellett hangsúlyt helyezni a funkcionális kompetenciák erősítésére, például a szövegértés, az alapvető matematikai műveltség, a problémamegoldás, a kommunikáció, az együttműködés és az önálló tanulás képességének fejlesztésére.
Javasolt intézkedések
· Rendszeres és könnyen hozzáférhető korrepetálási lehetőségek biztosítása.
· Fejlesztőfoglalkozások szervezése, különös tekintettel:
· az időgazdálkodásra,
· a tanulási technikákra,
· az önálló feladatvégzésre,
· a feladatok tervezésére és priorizálására.
· Az alapkompetenciák fejlesztésére épülő felzárkóztató programok indítása.
· Kiscsoportos fejlesztések megszervezése a leginkább veszélyeztetett tanulók számára.
· A munkaerőpiacon hasznosítható kompetenciák fejlesztése gyakorlatorientált feladatokon keresztül.
· Változatos pedagógiai módszerek alkalmazása, például:
· projektalapú tanulás,
· kooperatív tanulásszervezés,
· digitális tanulási eszközök használata,
· játékos és élményalapú tanulási formák,
· valós élethelyzetekre épülő feladatok.
A tanulmányi kudarcok és a tanulással kapcsolatos szorongás csökkenése, a tanulói sikerélmények növekedése, valamint a kulcskompetenciák fejlődése elősegíti a tanulmányok sikeres befejezését, a munkaerőpiaci beilleszkedést és az önálló életvezetést.

5. A közösségi élmények és a csoportos fejlesztés erősítése
A program tapasztalatai azt mutatják, hogy a közösségi élmények kiemelkedő szerepet játszanak a lemorzsolódás megelőzésében. A pedagógusok a program egyik leghasznosabb elemének a csoportos foglalkozásokat tartották, ugyanakkor a tapasztalatok szerint nem önmagában a csoportos forma, hanem az aktív részvételre, együttműködésre és közös alkotásra épülő módszerek bizonyultak igazán eredményesnek.
A lemorzsolódással veszélyeztetett fiatalok jelentős része kevés sikerélményt él meg az iskola hagyományos keretei között. A közösen megvalósított projektek, az élményalapú tanulási helyzetek és a kreatív önkifejezést lehetővé tevő tevékenységek ugyanakkor olyan területeken biztosíthatnak sikerélményt, amelyek erősítik az önbizalmat, a közösséghez tartozás érzését és az iskolai kötődést.
Javasolt intézkedések
· Rendszeres csoportos fejlesztő foglalkozások szervezése.
· Projektalapú közösségi feladatok megvalósítása, amelyek során a tanulók közösen terveznek, döntenek és hoznak létre valamilyen kézzelfogható eredményt (pl. rendezvény, kiállítás, közösségi akció, médiatartalom, iskolai projekt).
· Közösségépítő programok, táborok és élménypedagógiai foglalkozások támogatása.
· Kreatív és művészeti eszközök alkalmazása a fejlesztés során, például:
· drámapedagógia,
· képzőművészeti foglalkozások,
· fotó- és videós projektek,
· zenei és mozgásos elemek,
· digitális történetmesélés.
· Kooperatív tanulási technikák rendszeres használata a tanórákon és tanórán kívüli programokban.
· Kortárs segítő programok kialakítása.
· Olyan fiatal felnőttek, szakemberek vagy volt résztvevők bevonása, akik hiteles példaképként tudnak megjelenni a tanulók számára, és saját életútjukon keresztül képesek bemutatni a tanulás, a szakmaszerzés vagy a kitartás értékét.
· A mentorálási folyamatokban kortárs vagy „közeli mintát” nyújtó szereplők bevonása a hagyományos felnőtt-segítő kapcsolatok kiegészítéseként.
A tanulók iskolához való kötődésének erősödése, a közösségi élmények és sikerélmények számának növekedése, a társas kompetenciák fejlődése, valamint az önbizalom és az együttműködési készség erősödése hosszabb távon hozzájárulhatnak a tanulók iskolai részvételének stabilizálásához és a lemorzsolódás kockázatának csökkentéséhez.
A RISE program egyik legfontosabb tanulsága, hogy a veszélyeztetett fiatalok sokszor nem elsősorban tanulási helyzetekben, hanem közös élmények, alkotó folyamatok és hiteles emberi kapcsolatok révén kapcsolódnak újra az iskola világához. Ezért a közösségi és kreatív fejlesztési elemeket nem kiegészítő programként, hanem a lemorzsolódás-megelőzés egyik központi eszközeként érdemes kezelni.

6. A munkaerőpiaci és pályaorientációs támogatás fejlesztése
A lemorzsolódással veszélyeztetett fiatalok számára különösen fontos, hogy világosan lássák az iskolai tanulmányok és a jövőbeli munkavállalás közötti kapcsolatot. A pedagógusok a program leghasznosabb elemei között említették a munkaerőpiaci tréningeket, az önéletrajz-készítést és a pályaorientációs tevékenységeket.
A tapasztalatok szerint ugyanakkor a hagyományos, előadásközpontú pályaorientációs programok korlátozott hatékonyságúak. A fiatalok elsősorban azokból a helyzetekből tanulnak, amelyekben saját élményeken, gyakorlati feladatokon és valós élethelyzetek modellezésén keresztül szerezhetnek tapasztalatot.

Javasolt intézkedések
· Pályaorientációs és munkaerőpiaci modulok beépítése minden évfolyamon.
· Interaktív munkaerőpiaci tréningek szervezése élménypedagógiai és tapasztalati tanulási módszerekkel.
· Munkahelylátogatások és szakmai bemutatók rendszeres szervezése.
· Önéletrajz- és portfóliókészítési tréningek biztosítása.
· Munkaadók, szakmai partnerek és fiatal munkavállalók bevonása az iskolai programokba.
· Valódi álláshirdetések elemzése és értelmezése a foglalkozások során.
· Álláskeresési technikák gyakorlása:
· hol és hogyan lehet állást keresni,
· hogyan értelmezhető egy álláshirdetés,
· hogyan lehet jelentkezni egy állásra.
· Állásinterjú-szimulációk szervezése, amelyek során a tanulók biztonságos környezetben próbálhatják ki magukat.
· A munkavállalással kapcsolatos alapvető jogi és pénzügyi ismeretek átadása, például:
· a munkaszerződések legfontosabb típusai,
· munkavállalói jogok és kötelezettségek,
· a próbaidő jelentősége,
· a bérezés alapjai,
· a leggyakoribb munkaerőpiaci kockázatok.
· A külföldi munkavállalással kapcsolatos alapvető tájékoztatás biztosítása:
· mire kell figyelni álláskereséskor,
· hogyan ellenőrizhető egy munkaadó megbízhatósága,
· milyen dokumentumokra van szükség,
· milyen veszélyeket rejt a nem megfelelően előkészített külföldi munkavállalás.
Fontos, hogy a tanulók számára kézzelfoghatóbbá váljon az iskola és a jövőbeli életpálya közötti kapcsolat, növekedjen a tanulás hasznosságának érzete, valamint fejlődjenek azok a gyakorlati kompetenciák, amelyek szükségesek a sikeres munkavállaláshoz és pályakezdéshez. A fiatalok tudatosabb döntéseket hozhatnak továbbtanulási és munkavállalási kérdésekben, ami hozzájárulhat az iskolai motiváció erősödéséhez és a lemorzsolódás kockázatának csökkenéséhez.
A RISE program egyik fontos tapasztalata, hogy a munkaerőpiaci felkészítés akkor tud valódi motiváló erővé válni, ha a fiatalok nem pusztán információkat kapnak a munkavállalásról, hanem saját élményeken keresztül tapasztalják meg, hogyan használhatják fel az iskolában megszerzett tudást a mindennapi életben és a munka világában. Ezért a pályaorientációt és a munkaerőpiaci felkészítést érdemes készségfejlesztő, interaktív folyamatként kezelni, nem pedig egyszeri tájékoztató alkalomként.



7. Szociális és anyagi támogatási rendszerek fejlesztése
A gazdasági tényezők jelentős szerepet játszanak a korai iskolaelhagyásban. A pedagógusok közel kétharmada a pénzkeresés szükségességét a lemorzsolódás egyik meghatározó okaként jelölte meg.
A tanulói kérdőívek eredményei arra is rámutattak, hogy a fiatalok jelentős része már tanulmányai mellett is dolgozik, illetve erős családi vagy anyagi nyomást érez arra, hogy mielőbb jövedelemhez jusson. Ebben a helyzetben az iskola folytatása sok esetben rövid távon kevésbé tűnik vonzó alternatívának, mint a munkavállalás.
Mind Magyarországon, mind Romániában rendelkezésre állnak olyan ösztöndíj- és támogatási rendszerek, amelyek a tanulók iskolában maradását kívánják ösztönözni. A program tapasztalatai ugyanakkor azt mutatják, hogy ezek a támogatások fontos, de önmagukban nem elégséges eszközök. A pénzügyi juttatások önmagukban nem képesek kezelni a lemorzsolódás mögött meghúzódó családi, motivációs, tanulási és szociális problémákat, ezért csak komplex támogató rendszer részeként lehetnek igazán hatékonyak.
Javasolt intézkedések
· A rendelkezésre álló ösztöndíjak és támogatások jobb elérhetőségének biztosítása.
· A támogatási rendszerekkel kapcsolatos információk egyszerű és közérthető kommunikációja a tanulók és családjaik felé.
· Szociális támogatási lehetőségekről történő rendszeres tájékoztatás.
· Olyan ösztönző rendszerek kialakítása, amelyek nem kizárólag a tanulmányi eredményeket, hanem a rendszeres részvételt, a fejlődést és az egyéni előrehaladást is elismerik.
· Együttműködés helyi önkormányzatokkal, családsegítő szolgálatokkal és civil szervezetekkel a veszélyeztetett tanulók komplex támogatása érdekében.
· A munkavállalás és a tanulmányok összeegyeztetését segítő rugalmas megoldások kialakítása azoknál a fiataloknál, akik anyagi okokból kénytelenek dolgozni.
· A pénzügyi támogatások összekapcsolása mentorálási, pályaorientációs és tanulási támogatási szolgáltatásokkal.
A pénzügyi támogatások más szakmai és szociális beavatkozásokkal kombinálva növelhetik az iskolában maradás esélyét, és csökkenthetik a korai munkavállalásból fakadó lemorzsolódási kockázatokat.
A program egyik fontos tanulsága, hogy a pénzügyi ösztönzők akkor a leghatékonyabbak, ha azok egy szélesebb támogatási rendszer részét képezik, amely egyszerre foglalkozik a tanulók anyagi, tanulmányi, szociális és motivációs szükségleteivel. Ezért a lemorzsolódás megelőzésében a pénzügyi támogatásokat nem önálló megoldásként, hanem komplex beavatkozási csomag egyik elemeként érdemes kezelni.


Összegzés
A RISE program tapasztalatai, a hatásvizsgálat eredményei, a pedagógusok visszajelzései, valamint a programban közreműködő szakemberek gyakorlati tapasztalatai egyaránt azt mutatják, hogy a korai iskolaelhagyás összetett jelenség, amelynek kezelése csak több területet egyidejűleg érintő beavatkozásokkal lehet eredményes.
A program egyik legfontosabb tanulsága, hogy a lemorzsolódás megelőzése nem kizárólag oktatási feladat. Az iskolák önmagukban csak korlátozottan képesek kezelni azokat a családi, szociális, mentális és motivációs problémákat, amelyek a korai iskolaelhagyás hátterében állnak. Ezért elengedhetetlen a különböző szakmai szolgáltatások intézményesített jelenléte, a családokkal való partneri együttműködés, valamint a tanulók egyéni szükségleteire reagáló támogatási rendszerek kialakítása.
A program eredményei azt mutatják, hogy különösen hatékonyak azok a beavatkozások, amelyek:
· személyre szabott, hosszú távú támogatást biztosítanak külső, független mentorok bevonásával;
· közösségi élményekre, csoportos fejlesztésre és közös projektekre építenek;
· élményalapú és gyakorlatorientált módszerekkel fejlesztik a tanulók kompetenciáit;
· segítik a fiatalokat abban, hogy reális kapcsolatot lássanak az iskolai tanulás és jövőbeli életpályájuk között;
· valamint figyelembe veszik a családok és a helyi közösségek szerepét a tanulók támogatásában.
A tapasztalatok arra is rámutatnak, hogy a pénzügyi ösztönzők és ösztöndíjak önmagukban nem elegendőek a lemorzsolódás megakadályozására. Bár fontos segítséget nyújtanak a fiatalok és családjaik számára, valódi hatásuk akkor érvényesül, ha tanulási, mentális, szociális és pályaorientációs támogatásokkal együtt jelennek meg.
Kiemelt tanulság továbbá, hogy a lemorzsolódással veszélyeztetett fiatalok esetében a hagyományos pedagógiai és kapcsolattartási formák sokszor nem bizonyulnak elegendőnek. A sikeres programok közös jellemzője a rugalmasság, a bizalmi kapcsolatokra épülő működés, az élményközpontú módszertan, valamint az, hogy a fiatalokat nem problémaként, hanem aktív partnerként kezelik saját fejlődésük folyamatában.
A RISE program magas pedagógusi elégedettsége és a résztvevők pozitív tapasztalatai alapján megállapítható, hogy a mentorálásra, közösségi fejlesztésre, gyakorlatorientált kompetenciafejlesztésre és családközpontú megközelítésre épülő komplex modell eredményesen járulhat hozzá a korai iskolaelhagyás csökkentéséhez. A program tapasztalatai ezért olyan szakpolitikai és intézményfejlesztési irányokat jelölnek ki, amelyek hosszabb távon is hasznosíthatók a köznevelési és szakképzési rendszer fejlesztésében.

